
Elmegyógyintézeti betegek statisztikai adatainak feldolgozása a dualizmus korában

Kulcsszavak: budai elmegyógyintézet; nagyszebeni elmegyógyintézet; tébolyda; dualizmus; betegadatok
  TDK dolgozatom középpontjában a dualizmuskori tébolydák és elmegyógyintézetek állnak, ezen belül pedig az ide beutalt betegek. Vizsgálódásom előtt hipotéziseket rögzítettem. Azt feltételeztem, hogy a betegek főként alacsonyabb társadalmi osztályba tartozók, akiknek élete sok esetben kilátástalan, akár a bizonytalan anyagi háttér miatt, akár a rossz életkörülményeik miatt. Főként a harmincas, negyvenes éveikben járók lehetnek jelen többségben ezen intézményekben. Felülreprezentált lesz a nőtlen/ hajadon betegek száma a házas betegekkel szemben.

  A vizsgálataimhoz a Központi Statisztikai Hivatal Könyvtárában megtalálható belügyminisztériumi jelentéseket használtam fel. Kikerestem és Excel táblázatban rögzítettem a Budai Magyar Királyi Országos Tébolyda és a Nagyszebeni Országos Tébolyda betegforgalmát, a beutalt betegek kórformáit, a betegek nemi megoszlását, életkorát és családi állapotát, vallási hovatartozásukat, szülőföldjüket és foglalkozásukat. Az adatokat 1877-1897 közöttről gyűjtöttem és használtam fel, kivételt képez 1881 és 1888–1891 ezen évekről nincs adatunk. Ez közel 23.000 beteg adatát jelenti.

  A hipotézisem, miszerint a betegek legnagyobb része alacsony, kiszolgáltatott társadalmi osztályba tartozó, részben alátámasztásra került, hiszen mindkét intézményben a napszámosok és a cselédek aránya volt a legmagasabb. Emellett magas volt az értelmiségi betegek száma melynek több oka is lehet. A közvetlen környezet vagy a szifilisz okozta elmebajos tünetek. A hipotézisem részét képezte, hogy a betegek nagyobb részben a 30-as, 40-es éveiben járó főként nőtlen/hajadon emberek. Ténylegesen a harmincas-negyvenes éveiben járó kezeltek voltak a legtöbben jelen, de nem volt minden esetben kiugró ez az adat. Családi állapotukat tekintve pedig csak a budai intézményben volt folyamatosan magasabb a nőtlen betegek aránya a nős, elvált vagy özvegy betegekéhez képest, ezzel szemben a Nagyszebeni intézetben a nős betegek száma volt a magasabb.



